b'\n_START_ARTICLE_\nAbdulah ibn al-Zubejr\n_START_SECTION_\n\xc5\xbdivljenjepis\n_START_PARAGRAPH_\nAl-Zubejr je bil pripadnik plemena Bani Asad. Kot mladeni\xc4\x8d se je udele\xc5\xbeil \xc5\xa1tevilnih muslimanskih vojnih pohodov proti Bizantinskemu in Sasanidskemu cesarstvu. Udele\xc5\xbeil se je tudi pohoda na Safetulo v Tuniziji, glavno mesto samozvanega lokalnega cesarja Gregorja Patricija. Patricij je bil v bitku pri Safetuli leta 647 pora\xc5\xbeen in ubit._NEWLINE_Ibn al-Zubejr se med vladanjem kalifa Muavije I. ni ukvarjal s politiko, njegovemu nasledniku Jezidu I. pa ni hotel prise\xc4\x8di zvestobe. Huseinu ibn Aliju je svetoval, naj sprejme vabilo mo\xc5\xbe iz Kufe in takoj odide v Kufo, s \xc4\x8demer se je znebil svojega edinega rivala v Hid\xc5\xbeazu._NEWLINE_Po smrti Huseina ibn Alija v bitki pri Karbali 10. muharema 61 (10. oktobra 680) se je al-Zubejr vrnil v Hid\xc5\xbeaz, kjer se je razglasil za pravovernega kalifa in za\xc4\x8del utrjevati svoj polo\xc5\xbeaj. Svojo oblast je dokon\xc4\x8dno utrdil s tem, da je v Kufo poslal svojega guvernerja. Kmalu zatem je vzpostavil svojo oblast tudi v Iraku, ju\xc5\xbeni Arabiji, velikem delu Sirije in delu Egipta. Al-Zubejru je bilo v veliko pomo\xc4\x8d nezadovoljstvo prebivalstva pod umajadsko oblastjo._NEWLINE_Jezid je posku\xc5\xa1al zatreti al-Zubejrov upor z napadom na Hid\xc5\xbeaz. Po krvavi bitki pri al-Harri je osvojil Medino in za\xc4\x8del oblegati Meko. Vojni pohod je prekinila njegova nenadna smrt. V Umajadskem kalifatu so se za\xc4\x8deli neredi, ki so nazadnje prerasli v dr\xc5\xbeavljansko vojno. Islamsko cesarstvo je razpadlo v dve sferi z dvema razli\xc4\x8dnima kalifoma._NEWLINE_Dr\xc5\xbeavljanska vojna se je kmalu kon\xc4\x8dala. Al-Zubejr je v vojni izgubil Egipt in del Sirije, ki je bil pod njegovo oblastjo. Dogodkom so se pridru\xc5\xbeili \xc5\xa1e upori harid\xc5\xbeitov v Iraku in njegova oblast se je skr\xc4\x8dila samo na ozemlje Hid\xc5\xbeaza._NEWLINE_Ibn al-Zubajr je bil dokon\xc4\x8dno pora\xc5\xbeen, ko je Abd al-Malik ibn Marvan poslal nadenj Al-Had\xc5\xbead\xc5\xbea ibn Jusufa, da bi zdru\xc5\xbeil Islamsko cesarstvo. Al-Had\xc5\xbead\xc5\xbe je v bitki leta 692 al-Zubajra ubil in ga obglavil, njegovo truplo na razpel na kri\xc5\xbe. Umajadi so po njegovi smrti ponovno vzpostavili svojo oblast nad celim islamskim svetov.'